8 Batsadi, a lo reetsa bana ba lona ka tlhoafalo? Seno se ka nna thata segolobogolo fa o lapile kgotsa fa go lebega se ba batlang go bua ka sone se se botlhokwa. Le fa go ntse jalo, se se ka lebegang se se botlhokwa mo go wena se ka tswa se le botlhokwa thata mo ngwaneng wa gago. Go nna “bonako go utlwa” go kaya go reetsa ka tlhoafalo se ngwana wa gago a se buang le tsela e a se buang ka yone. Segalo sa lentswe la ngwana wa gago le tsela e a itshwarang ka yone fa lo bua e ka go thusa go lemoga gore o ikutlwa jang. Sengwe gape se se botlhokwa ke go botsa dipotso. Baebele ya re: “Dikakanyo tsa motho di tshwana le metsi mo sedibeng se se boteng, mme motho yo o nang le temogo a ka kgona go di gelela.” (Dia. 20:5, Today’s English Version) Botlhale le temogo di botlhokwa thata fa o batla gore bana ba gago ba ntshe se se mo mafatlheng a bone, segolobogolo ka dikgang tse go seng motlhofo go bua ka tsone.